《次韵王无竞见寄》
宋代·姚孝锡

客怀重倚仲宣楼，白草黄云塞上秋。
山色不随尘世改，水声还抱故城流。
隙中畏景那堪玩，镜里衰颜只自羞。
多愧诗人苦相忆，远传佳句吊清愁。

作者简介：徐州丰县人，字仲纯，号醉轩。徽宗宣和六年进士。授代州兵曹。金兵侵雁门，州将议以城降，孝锡投床大鼾，略不为意。后脱身移居五台，不仕。善治生，积粟至数万石，遇岁饥，尽出以赈贫乏，多全活。中年后，以家事付诸子，日与宾朋纵吟山水诗酒间。卒年八十三。有《鸡肋集》。